ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.03 “РАЗВИТИЕ НА СТАРТИРАЩИ ИНОВАТИВНИ ПРЕДПРИЯТИЯ ЧРЕЗ ПОДКРЕПА ЗА ВНЕДРЯВАНЕ НА ИНОВАТИВНИ ПРОДУКТИ, ПРОЦЕСИ И УСЛУГИ”

 

ОТГОВОР НА ВЪПРОСИ № 103-106 
ПОЛУЧЕНИ В ПЕРИОДА 04.06.2012 - 11.06.12 г. 
И ПУБЛИКУВАНИ НА 25.06.12 г.   
ВЪПРОС № 103  
     Здравейте,

На страницата на ОП “Развитие на конкурентоспособността на българската икономика” 2007-2013  пише, че процедурата BG161PO003-1.1.03 "Развитие на стартиращи иновативни предприятия чрез подкрепа за внедряване на иновативни продукти, процеси и услуги" е отворена за кандидатстване, но не успях да намеря крайни срокове. Кога е крайният срок за кандидатстване през настоящата година и дали средствата по тази открита процедура са изчерпани или има още възможност за кандидатстване? 

Поздрави

Милен Иванов  
04.06.2012 г. 
ОТГОВОР № 103 
Процедура № BG161PO003-1.1.03 "Развитие на стартиращи иновативни предприятия чрез подкрепа за внедряване на иновативни продукти, процеси и услуги" към момента e отворена за кандидатстване. Процедурата е без определен срок за кандидатстване до изчерпване на обявения бюджет по процедурата или до края на програмния период. Наличните средства по процедурата към 13.06.2012 г. са на стойност 12 210 157,91 лв.
ВЪПРОС № 104  

Интересува ме дали разходите за разработване на проектно предложение по процедура № BG161РО003-1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги” са допустими за възстановяване. Ако не са, в такъв случай каква роля играе изписването на име на фирмата, разработила предложението, и ЕИК в началото на апликационната форма?

Благодаря ви предварително!

Катерина Георгиева   

11.06.2012 г. 

ОТГОВОР № 104 

По тази процедура разходите за извършване консултантски услуги по изготвяне на проектното предложение не са допустими.
Данните, предоставяни от кандидатите в раздел „Информация за проектното предложение” от Формуляра за кандидатстване относно „Наименование и ЕИК на консултантската организация, предоставила консултантски услуги по разработване на проектното предложение”  са с информативен характер и се попълват само по желание на кандидата и в случай, че такива услуги са ползвани, като тези разходи са за сметка на кандидата. 

ВЪПРОС № 105  

Уважаеми дами и господа,

Имаме следния казус и въпрос: Предприятие, развиващо производствена и търговска дейност повече от 10 години разделя двата вида дейности, като регистрира през 2012 г. ново дружество, в което е отделено само производството. 

Имаме намерение да внедряваме иновативен продукт, който е напълно нов за българския пазар, като ползваме утвърдената собствена търговска марка. Правото на интелектуална собственост е на физическото лице, собственик на предприятието. Допустим кандидат ли е новорегистрираното дружество, внедряващо иновативен продукт в производството по процедурата BG161PO003-1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги"? Проблем ли е свързаността на двете предприятия за кандидатстването за финансиране по тази процедура?

Предварително Ви благодарим за отговора!

С уважение,

Д. Иванова

11.06.2012 г.  

ОТГОВОР № 105 

В точка 2.1. „Допустимост на кандидатите“ от Насоките за кандидатстване са посочени общите и специфичните критерии за допустимост на кандидатите, на базата на които следва да прецените дали Вашето предприятие е допустим кандидат по процедурата. Дружества, които са регистрирани до 3 години преди датата на подаване на проектното предложение и са микро, малки или средни предприятия по смисъла на Закона за малките и средните, са допустими кандидати, ако отговарят и на другите критерии по процедурата.

В посочения от Вас случай е приложим Вариант 3 от т. 2.1.2. „Специфични критерии за допустимост на кандидатите“, съгласно който кандидатите внедряват иновативни продукти, процеси, услуги, като правата по  интелектуална собственост върху тях са апортирани в капитала на кандидата от притежателя/ите на тези права. Допустимо е правата по интелектуална собственост върху иновацията да бъдат апортирани в капитала на кандидата след получаване на уведомление от страна на Договарящия орган за одобрение на проекта. В този случай, кандидатът следва да представи на етап кандидатстване Споразумение с притежателя/ите на правата по интелектуална собственост, което урежда правата и задълженията на страните във връзка с апортирането.

Свързаността на предприятието-кандидат с друго предприятия е допустима, в случай че кандидатът след като се вземе предвид тази свързаност, отговаря на критерия да е  микро, малко или средно предприятие по смисъла на Закона за малките и средните. Свързаността се отбелязва в Декларацията по чл.3 и чл.4 от Закона за малките и средните предприятия, към която има приложени указания за попълването й. 

ВЪПРОС № 106  

  Уважаеми Дами и Господа, 

бих искала да Ви попитам за следното: Към документацията за набор от необходими документи по процедура BG161PO003-1.1.03 "Развитие на стартиращи иновативни предприятия, чрез подкрепа за внедряване на иновативни продукти, процеси и услуги" е написано, че фирмата кандидат, трябва да представи финансови отчети за последните две години. От тук следва, че новорегистрирано дружество, не може да участва по процедурата или не? Молим за разяснение.

С уважение,

Д. Пейтерова      

11.06.2012 г.  

ОТГОВОР № 106 

Допустими кандидати по процедурата са предприятия, регистрирани до 3 години преди датата на подаване на проектното предложение, което позволява на новорегистрирани дружества да участват по процедурата (т. 2.1. „Допустимост на кандидатите“ от Насоките за кандидатстване).

Годишен финансов отчет/Годишен отчет за дейността на кандидата и Годишна данъчна декларация с входящ номер от НАП на кандидата за последните две приключени финансови години към датата на подаване на проектното предложение се представят само в случай, че кандидатът има приключена/и финансова/и година/и, т.е., ако този документ не е приложим за новорегистрираното дружество, той не следва да се представя от него.

